Moord in Klerksdorp-tronkArgieffoto. Die Klerksdorp-polisie het Dinsdag ŉ 26-jarige gevangene in hegtenis geneem vir die moord op ŉ 25-jarige gevangene. Sers. Kelebogile Moiloa, ŉ polisiewoordvoerder van Noordwes, het Dinsdag gesê die moord is Maandag omstreeks 11:30 in die Klerksdorp-gevangenis gepleeg. “”n Groep gevangenes het in ŉ bakleiery, wat glo bende-verwant is, betrokke geraak,” het Moiloa gesê. “Die 25-jarige gevangene is met veelvoudige steekwonde na die Tshepong-hospitaal geneem, waar hy later aan sy beserings beswyk het.” Na wat verneem word, was sowat agt gevangenes deel van die bakleiery en is hulle by dieselfde hospitaal behandel vir geringe na matige beserings. “Die rede vir die geveg is nog nie in die stadium bekend nie. Dit is ook nie seker watter wapen die 26-jarige gebruik het om die slagoffer dood te steek nie.” Die verdagte moet binnekort in die Klerksdorp-landdroshof verskyn op aanklagte van moord.